钦定古今图书集成/明伦汇编/氏族典/第171卷 > 《廖用贤尚友录》 > 班固
## 钦定古今图书集成/明伦汇编/氏族典/第171卷 > 《廖用贤尚友录》 > 班固

按《后汉书班彪传》：“彪子固，字孟坚，年九岁能属文，诵
诗赋。及长，遂博贯载籍，九流百家之言，无不穷究。性
宽和容众，不以才能高人。父彪卒，固以彪所续《前史》
未详，乃潜精研思，欲就其业。既而有人上书显宗，告
固私改作国史者。有诏下郡收固，系京兆狱。固弟超
诣阙上书，得召见，具言固所著述意，而郡亦上其书。”
显宗甚奇之，召诣校书部，除兰台令史，成《世祖本纪》，
迁为郎，典校秘书。固又撰功臣平林、新市、公孙述事，
作列传、载记二十八篇奏之，帝乃复使终成前所著
书。固以为汉绍尧运，以建帝业，至于六世，史臣乃追
述功德，私作《本纪》，编于百王之末，厕于秦项之列，太
初以后，阙而不录，故探撰前记，缀集所闻，以为《汉书》，
起元高祖，终于孝平王莽之诛，十有二世，二百三十
年，综其行事，傍贯五经，上下洽通，为《春秋考》、纪、表、志、
传，凡百篇。固自永平中始受诏，潜精积思，二十馀年，
至建初中乃成，当世甚重其书，学者莫不讽诵焉。